
נכחו:


חברי הוועדה:	זבולון אורלב	- היו"ר
	שמואל הלפרט


מוזמנים:	מוטי בנאוי	- מנהל המחלקה לביקור סדיר ומניעת נשירה, 
			  משרד החינוך
	עו"ד דורית מורג	- יועצת משפטית, משרד החינוך
	עו"ד איל זנדברג	- לשכה משפטית, משרד החינוך
	דב רוזנפרב	- יו"ר התאגדות המנהלים, 
		   ארגון המורים העל-יסודיים
	דוד שוורצבאום	- מועצת תלמידים ונוער ארצית
	עמיר היין	- מועצת תלמידים ונוער ארצית
	טל סלע	- מועצת תלמידים ונוער ארצית
	עו"ד יפעל בויאר	- המועצה לשלום הילד
	יחזקאל גבאי	- נציג מנהל בתי הספר התיכוניים ומנהל רנה קסין
	אברהם לייזרזון	- נציג החינוך העצמאי
	ד"ר גדעון בן-דרור	- יועץ הוועדה


יועצת משפטית: מירב ישראלי


מנהלת הוועדה:  יהודית גידלי


קצרנית:              תמר מרימוביץ

 
סדר היום: הצעת-חוק לימוד חובה (תיקון – מניעת הרחקת תלמידים ממוסדות חינוך וחובת דיווח), התשס"א-2001 – חבר-כנסת זבולון אורלב. 

הצעת-חוק לימוד חובה (תיקון – חובת הרחקת תלמידים ממוסדות חינוך וחובת דיווח),
התשס"א-2001 – חבר-הכנסת זבולון אורלב


היו"ר זבולון אורלב:

	אני פותח את הישיבה. על סדר היום הצעת-חוק לימוד חובה (תיקון – חובת הרחקת תלמידים ממוסדות חינוך וחובת דיווח) של היושב-ראש. אני רוצה לפתוח ולומר שהצעת-החוק המונחת בפני הוועדה היתה יוזמה של חבר-הכנסת רחבעם גנדי, הלא הוא השר רחבעם זאבי, שר התיירות. ההצעה הזאת עברה קריאה טרומית, ולמעשה הושלמו הדיונים לקראת הקריאה הראשונה. 

	הנוסח המונח לפניכם הוא בעצם הנוסח שאושר לקריאה ראשונה על-ידי ועדת החינוך והתרבות, כשה"בעל-בית" על החוק היה רחבעם זאבי. הכנסת אישרה זאת, כאמור, לקריאה טרומית, ואנחנו דנים בזה בקריאה ראשונה. אני מודה שאני אנסה לזרז את הצעת-החוק, כדי שהיא תהיה חלק מהחוקים של שנת הלימודים החדשה. 

	אני מציע לעבור על החוק. יש פה שני סעיפים מאד ברורים: סעיף אחד – 4א, שהוא חובת דיווח, והסעיף השני – איסור הרחקה לצמיתות בשל הישגים לימודיים, ואני מניח שלסעיף הזה גם הגיעו אנשי החינוך החרדים. בואו נתחיל עם סעיף א.  

מירב ישראלי:

	כאמור, הנוסח כפי שהוא מונח בפנינו עכשיו זה נוסח שכבר נידון, ואושר לקריאה ראשונה. 

היו"ר זבולון אורלב:

	לכן אני לא מקיים דיון על הרציונל וכו', אלא רואה את הדיון הזה כהמשך של שני דיונים קודמים. 

מירב ישראלי:

	 כן, רק שהיו נקודות מסוימות שאמרנו נדון בהן, ואני אעלה אותן. נתחיל בסעיף הראשון: "מנהל מוסד חינוך בו רשום ילד או נער, לרבות נער כמשמעותו בסעיף 6(א)(2)" - צריך להסביר שזה כולל תלמידים הלומדים עד כיתה י"ב, לא רק חינוך חובה, אלא גם חינוך חינם – "ידווח, על פי כללים שיקבע לכך השר, למי שהשר הסמיכו לעניין זה מבין עובדי משרדו ולרשות החינוך המקומית, אודות ילד או נער כאמור, שאינו לומד במוסד החינוך באופן סדיר."

	היו שתי הערות של אנשי מרכז השלטון המקומי לסעיף הזה: אחת – לגבי רשות החינוך המקומית הם מציעים קצין ביקור סדיר, כפי שאני מבינה, ולמנהל המחלקה לחינוך ברשות. 

היו"ר זבולון אורלב:

	אני מציע למנהל המחלקה. הוא גוף סטטוטורי. 

מוטי בנאוי:

	גם לקצין ביקור סדיר על-פי חוק. 

היו"ר זבולון אורלב:

	לא. 
מוטי בנאוי:

	מסמיך אותו השר כחלק מחוק לימוד חובה. 

היו"ר זבולון אורלב:

	אין חובה של מינוי קצין ביקור סדיר. האם על-פי חוק יש חובה למנות קצין ביקור סדיר בכל רשות חינוך מקומית? אם אתה צודק, אין לי בעיה עם זה. 

דב רוזנפרב:

	אבל אין בעיה בנוסח הסעיף, כי נאמר "למי שהשר הסמיכו", והשר יסמיך. 

היו"ר זבולון אורלב:

	לא, "למי שהשר הסמיכו...מבין עובדי משרדו".

מירב ישראלי:

	 זה יכול להיות גם עובד המדינה. לעניין פסקה זו, קצין ביקור סדיר, עובד מדינה, עובד רשות מקומית ששר החינוך והתרבות הסמיכו לעניין זה. זאת הסכמה של שר החינוך.

איל זנדברג:

	 אנחנו מדברים על החלופה של הדיווח לא למשרד החינוך, אלא של הדיווח ברמה המקומית. 

היו"ר זבולון אורלב:

	למי מדווחים ברשות המקומית. 

איל זנדברג:

	למה יש התנגדות שזה יהיה למי שהיום בתפקיד?

מוטי בנאוי:

	 לראש הרשות אין בעיה, הוא אחראי מבחינת החוק. 

איל זנדברג:

	 לא ראש הרשות, אלא ראש המחלקה, כפי שהציע היושב-ראש.

מירב ישראלי:

	 זה הרבה פעמים ראש הרשות. 

היו"ר זבולון אורלב:

	יש מנהל מחלקה. בינינו, בתל-אביב ידווחו לרון חולדאי שתלמיד עזב? בואו נדבר גם על החיים הפרקטיים. ראש רשות לא צריך לעסוק בזה. זה תפקידה של המחלקה לחינוך ושל קצין ביקור סדיר. 


איל זנדברג:

	אבל אם כתוב ראש הרשות, כך פועל המינהל. ראש רשות לא צריך לקבל הכל לידיו, אלא הוא פועל באמצעות. 

היו"ר זבולון אורלב:

	יש לנו תפקיד סטטוטורי, שקוראים לו "מנהל מחלקת חינוך". יש לנו כתובת חינוכית היום - שחובת הדיווח תהיה אליו, למה לא?

מירב ישראלי:

	אם כך, במקום "רשות החינוך המקומית", נרשום "למנהל מחלקת החינוך ברשות המקומית".

איל זנדברג:

	 אני רוצה לחשוב מה עדיף לנו – האם עדיף שזה כן יגיע לראש המערכת, כדי שתהיה לו איזושהי אחריות כוללת, או שזה יגיע לדרג הנמוך מלבד במקרים חריגים? 

היו"ר זבולון אורלב:

	בפרקטיקה, לא צריך אפילו שראש מועצת יסוד המעלה יידע על כך. מה הוא יעשה עם זה? הוא יגיד למנהל המחלקה לטפל בזה. 

שמואל הלפרט:

	אדוני היושב-ראש, לאיזה מוסדות חינוך מתייחס החוק הזה?

היו"ר זבולון אורלב:

	מייד נדבר על זה. זה תיקון לחוק לימוד חובה, למי שחוק חובה חל עליו. 

מירב ישראלי:

	 מוסד חינוך זה כל מוסד חינוך שיטתי לילדים ולנערים.

היו"ר זבולון אורלב:

	כי זה תיקון לחוק לימוד חובה, אבל עוד מעט נטפל בזה. אני מציע שנכתוב "למנהל מחלקת חינוך", ונשאיר את זה פתוח. לקראת קריאה שנייה ושלישית יהיו פה אנשי הרשות המקומית. הרי זאת לא שאלה עקרונית כאן, אלא שאלה פרקטית. מה מציעים אנשי השלטון המקומי?

מירב ישראלי:

	הם מציעים קצין ביקור סדיר ומנהל מחלקת חינוך. 

היו"ר זבולון אורלב:

	מספיק מנהל מחלקת חינוך. 


שמואל הלפרט:

	האם הסעיף הזה לא חל על חינוך מוכר?

מירב ישראלי:

	הוא חל. 

היו"ר זבולון אורלב:

	מי שלומד בחינוך מוכר, מקיים את חוק לימוד חובה, וחוק לימוד חובה חל עליו. 

מירב ישראלי:

	כדי להבהיר את העניין של מוסדות, בסעיף 4א כתוב "מנהל מוסד חינוך". מוסד חינוך, לפי חוק לימוד חובה, זה מוסד ללימוד שיטתי לילדים ונערים, שזה כולל הכל. סעיף 4, שמדבר על חובת לימוד סדיר, מתייחס למוסד חינוך מוכר. 

היו"ר זבולון אורלב:

	הרב הלפרט, למיטב זכרוני, בדיונים המוקדמים דיברנו בנושא הזה, ולא ראינו בכך בעיה – למה? כי החוק איננו עוסק בכך שהשר מוסמך להכניס תלמיד למוסד מסוים. לו החוק היה אומר: אתה מסמיך את השר להכניס את הבן שלי למוסד של ויז'ניץ, יש בעיה. החוק פה אומר שיש רק חובת דיווח. מנהל מוסד של החינוך העצמאי שצריך להנשיר תלמיד, צריך לדווח על זה על-פי חוק – למי? למי שהשר יקבע. 

אברהם לייזרזון:

	והוא יוכל למנוע את זה. 

היו"ר זבולון אורלב:

	לא כתוב. החוק לא עוסק בזה. 

אברהם לייזרזון:

	רק בדיווח?

היו"ר זבולון אורלב:

	כתוב "חובת דיווח". 

אברהם לייזרזון:

	לאיזו מטרה?

היו"ר זבולון אורלב:

	כדי שיידעו מה לעשות. כדי שעכשיו יישבו המחנכים, ויגידו מה עושים. 


אברהם לייזרזון:

	המחנכים שלנו, או המחנכים של משרד החינוך?

היו"ר זבולון אורלב:

	אני מניח שהשר לא יסמיך אותי, כדי שאני לא אהיה הכתובת שידווחו לה מי פורש מהחינוך העצמאי. אני מעריך שהשר ימנה בחינוך העצמאי מישהו מהחינוך העצמאי. איך אתם מטפלים בביקור סדיר אצלכם?

מוטי בנאוי:

	 יש קציני ביקור סדיר גם במגזר החרדי. 

היו"ר זבולון אורלב:

	של מי הם? של החינוך העצמאי?

מוטי בנאוי:

	 הם קציני ביקור סדיר של הרשות המקומית, שמקבלים את ההסמכה מטעם משרד החינוך. 

אברהם לייזרזון:

	יש גם פנימיים. 

שמואל הלפרט:

	אדוני היושב-ראש, יש כאן טעות בכותרת. בכותרת כתוב "מניעת הרחקת תלמידים".

היו"ר זבולון אורלב:

	הוא צודק במאה אחוזים. כתוב: הצעת-חוק לימוד חובה. קודם כל, צריך לכתוב "חובת דיווח".

שמואל הלפרט:

	חובת דיווח ומניעת הרחקת תלמידים?

מירב ישראלי:

	 סעיף 4ב זה מניעת הרחקת תלמידים. 

היו"ר זבולון אורלב:

	זאת גם כותרת לא נכונה, אבל מייד נדבר עליה. קודם כל, הכותרת צריכה להשתנות ל"חובת דיווח", ולהתחיל בחובת דיווח. 

מירב ישראלי:

	 בשלב הזה כבר לא תהיה כותרת בכל מקרה. 

היו"ר זבולון אורלב:

	אז אין כותרת. 

אברהם לייזרזון:

	רצוי שכן תהיה כותרת. 

היו"ר זבולון אורלב:

	לא תהיה כותרת למעלה. הכותרת של הסעיף תישאר: לימוד סדיר – חובת דיווח. 

מירב ישראלי:

	זה יהיה תיקון מספר כך וכך. 

היו"ר זבולון אורלב:

	אז התיקון היחיד שאנחנו עושים בסעיף 4א זה למנהל מחלקת חינוך ברשות המקומית. 

מירב ישראלי:

	ומשאירים מוסד חינוך.

	שאלה נוספת של אנשי המרכז לשלטון המקומי – מה אומר הניסוח "שאינו לומד במוסד החינוך באופן סדיר"? הכוונה היא ל"לא לומד באופן סדיר", כמו בסעיף 4ז. סעיף 4ז מגדיר היום בחוק מה זה לימוד לא סדיר: ילד בגיל לימוד חובה, או נער בגיל לימוד חובה, הרשום במוסד חינוך מוכר, ובלי סיבה מספקת נעדר מלימודיו לעתים כה תכופות עד שלדעת מנהל מוסד החינוך יש בכך משום הפרעה רצינית ללימודיו, או נעדר מלימודיו שבעה ימי לימוד רצופים, רואים אותו כאילו לא למד באופן סדיר. אפשר להפנות לסעיף 4ז. 

היו"ר זבולון אורלב:

	בסדר. 

איל זנדברג:

	האם יש צורך להפנות?

מירב ישראלי:

	כאן גם מדובר על מוסדות חינוך בכלל, ולא מוסדות חינוך מוכרים. 

דורית מורג:

	אם תסתכלו על המשך הסעיף, צריך להתאימו, כי כבר יש שם הוראה: ישלח אל הוריו הודעה, ויעביר העתק ממנה לרשות החינוך המקומית. 

מירב ישראלי:

	 לא, זה בנוסף. 

דורית מורג:

	עכשיו אנחנו מבקשים חובת דיווח, וצריך להתאים את הנוסח. 

איל זנדברג:

	שם זאת הודעה להורים עם העתק.

מירב ישראלי:

	זה העתק של ההודעה להורים, וזה לא סותר, זה בנוסף. 

היו"ר זבולון אורלב:

	פה מדובר על הודעה להורים. 

מירב ישראלי:

	והעתק לרשות המקומית, ואנחנו רוצים שתהיה חובת דיווח נוספת. 

היו"ר זבולון אורלב:

	עד עכשיו היתה חובה חקוקה של הודעה להורים. עכשיו אנחנו מוסיפים חובה חקוקה להודיע למי שהשר הסמיכו ולמנהל מחלקת החינוך.

מירב ישראלי:

	לא רק מדובר על העתק של ההודעה להורים. 

דורית מורג:

	אין לי בעיה עם זה, פשוט חשבתי שצריך להתאים את הסעיף. 

היו"ר זבולון אורלב:

	בסעיף 4ב יש בעיה עם החינוך העצמאי. 4ב הוא גם הסעיף שדנו בו הרבה, והוא אומר: 

"איסור 	4ב. מבלי לגרוע מהוראות חוק זכויות התלמיד, התשס"א-2000, לא יורחק תלמיד
  הרחקה 	      לצמיתות ממוסד חינוך בשל הישגיו הלימודיים אלא בהתאם לכללים שקבע 
  לצמיתות           השר בהתייעצות עם ועדת החינוך והתרבות של הכנסת."
  בשל
  הישגים 
  לימודיים

	האמת היא שהחוק הזה הוא יותר הצהרתי, כי ברגע שהשר קובע כללים, אז השר קובע כללים. הרי הכללים קיימים גם היום. 

אברהם לייזרזון:

	פה מופיעים הישגים לימודיים, ואצלנו למשל אין בעיה כזאת. לא מרחיקים תלמיד, בגלל שהוא חלש בלימודיו. 


היו"ר זבולון אורלב:

	אז מה הבעיה? אז אין לך בעיה עם הסעיף הזה. 

אברהם לייזרזון:

	אני לא יודע מה זה הישגים לימודיים. 

היו"ר זבולון אורלב:

	אני שואל את היועצת המשפטית של משרד החינוך – מה פירוש הישגים לימודיים?

דורית מורג:

	 לפני כן אני רוצה לומד את עמדת המשרד לגבי הסעיף. 

היו"ר זבולון אורלב:

	תאמרי, אבל אם אפשר, תתייחסי לשאלה. 

דורית מורג:

	 הישגים לימודיים זה כל מה שקרה לתלמיד במהלך הלמידה שלו. 

היו"ר זבולון אורלב:

	ציונים בתעודה. האם אני יכול לומר, "כפי שבאים לידי ביטוי בציוניו"?	

דורית מורג:

	 הישגיו הלימודיים יכול להיות אולי כל מיני דברים. 

היו"ר זבולון אורלב:

	כלומר, האם יכול להיות מצב שתלמיד קיבל עשיריות בתעודה, אבל יגידו לו: לא השגת הישגים לימודיים, ולכן תעזוב אותנו?

דורית מורג:

	קרוב לוודאי שלא. 

אברהם לייזרזון:

	לא רק במערכת שלנו - -

היו"ר זבולון אורלב:

	הרב לייזרזון, אנחנו הרי יודעים למה אנחנו יושבים פה. הסעיף הזה נכתב בגלל שבמספר בתי-ספר תיכוניים ידועים – לא יסודיים ולא חטיבות ביניים – מרחיקים תלמידים בגלל הישגים לימודיים, כדי שבית-הספר ייראה טוב יותר באחוז הזכאות לבגרות. יש תופעה שבסוף כיתה י' ובסוף כיתה י"א מרחיקים תלמידים שאין להם סיכויים להגיע לבגרות.

הסעיף הזה לא מונע את ההרחקה, שהרי גם אם לתלמיד יש ארבעה שליליים, גם השר יגיד שהוא לא יכול ללמוד במוסד החינוכי הזה. הרי אנחנו לא אומרים שאסור להרחיק, אלא מאלצים את השר לקבוע כללים מתי מותר להרחיק תלמיד לצמיתות. זה בעצם מה שהסעיף הזה אומר - שהשר צריך לקבוע מתי מרחיקים תלמיד לצמיתות. ההישגים הלימודיים, כפי שאני מבין, הם כפשוטם.

שמואל הלפרט:

	מה אתם עושים לגבי ילד חלש בלימודים, שלא רוצים בכלל לקבל אותו לבית-הספר כשהוא בא להירשם?

היו"ר זבולון אורלב:

	החוק הזה לא מדבר ולא נוגע בזה. זאת שאלה מצוינת, אבל החוק הזה לא נוגע בדבר. אגב, נדמה לי שחוק זכויות התלמיד נועד שלא למנוע תלמיד מקבלה, אבל זה לא שייך לחוק הזה. 

מירב ישראלי:

	 בדיונים הקודמים עלתה השאלה והדעה, שיותר מתאים לשלב את הסעיף הזה כתיקון עקיף בחוק זכויות התלמיד ולא בחוק לימוד חובה, ושידונו בזה לקראת קריאה שנייה ושלישית. 

היו"ר זבולון אורלב:

	נדון בזה אז. 

דורית מורג:

	 אנחנו רוצים לומר את עמדת המשרד לגבי הסעיף. המשרד מתנגד לסעיף. 

היו"ר זבולון אורלב:

	אבל נאמרה עמדת המשרד, כפי שמופיעה בפרוטוקולים הקודמים. עמדת המשרד נמסרה. 

דורית מורג:

	 קודם כל, השתנתה הנהלת המשרד. מה עמדת המשרד, כפי שהיא נמסרה?

היו"ר זבולון אורלב:

	אני רוצה לומר את דברי השרה, כפי שנאמרו בישיבת המליאה בתאריך 13 ביוני, ואני אקריא קטע אחד מתוכם: אנו מסכימים איפה להעברת הצעת-החוק בקריאה טרומית, כדי שהיא תחזור ותידון, או תמשיך ותידון, בוועדת החינוך והתרבות של הכנסת. במסגרת זו אנחנו גם נתייחס כמובן להערות פרטניות של המשרד לגבי חלק מסעיפי החוק ולגבי סוגיות שעל הפרק. העמדה הזאת אושרה בוועדת שרים לחקיקה. 

דורית מורג:

	ברור שהמשרד תמך בסעיף א גם בישיבה הקודמת. כל נושא חובת ההודעה מקובל עלינו. לגבי סעיף ב, אני שוחחתי עם המנכ"לית אתמול. מדובר בהנחיות פדגוגיות, שמן הראוי שלא יהיו בחקיקה, אלא שהמשרד ינסה לאכוף אותן בדרך פדגוגית ולא בדרך של חקיקה. 

	אני גם רוצה להוסיף שאנחנו רק בתחילתו של חוק זכויות התלמיד. עכשיו אנחנו עוסקים בחקיקת תקנות בעניין הזה, והיינו רוצים קודם כל לראות איך אנחנו מתגברים על נושא חוק זכויות התלמיד וההוראות הנוכחיות שנמצאות פה. 

היו"ר זבולון אורלב:

	הרי הכנסת לא אומרת מה ההנחיות הפדגוגיות. היא אומרת לשר: תתקין תקנות פדגוגיות, שיהיו גלויות, שלא יהיו נסתרות, שיהיו שקופות, שאפשר לבקר אותן ושאפשר לדון עליהן. 

דורית מורג:

	יש רמה של חקיקה, שהיא רמה אחרת מאשר רמת חוזר מנכ"ל, שגם ניתן לשנות אותו מעת לעת ולהתאים את ההנחיות שלו. 

היו"ר זבולון אורלב:

	תקנות יכולות להשתנות, מה הבעיה?

דורית מורג:

	אבל בכל זאת יש עדיין הבדל רב מאד בין חקיקה לבין הנחיות פנימיות, שאולי יהיו שונות ממוסד למוסד. 

היו"ר זבולון אורלב:

	מי מפריע לשר לקבוע תקנות שונות ממוסד למוסד?

איל זנדברג:

	התייעצות עם ועדת החינוך והתרבות של הכנסת מוסיפה פה גורם פוליטי על הגורם הפדגוגי. 

היו"ר זבולון אורלב:

	היא לא אומרת את זה. אם היא היתה אומרת: אתם מכבידים עלינו בגלל ההתייעצות, אני מוכן לשקול את הדברים. 

איל זנדברג:

	היא אמרה שהיעדר הגמישות בא לידי ביטוי בין היתר בזה. 

היו"ר זבולון אורלב:

	האם הבעיה כרגע זאת חובת ההיוועצות עם הוועדה?  

איל זנדברג:

	לא רק. 

היו"ר זבולון אורלב:

	אם זאת הבעיה, אני כבר אומר לך שאני יורד מזה. 

דורית מורג:

	בסדר, אבל יחד עם זאת, אנחנו חושבים שיש נושאים שמן הראוי אולי לא לקבוע אותם בחקיקה. אלה נושאים מאד מאד חשובים. 

היו"ר זבולון אורלב:

	מה קובעים פה?

דורית מורג:

	יש כאן גם איזה סד מאד חזק על המנהל – האם הוא אכן נהג לפי הכללים?

היו"ר זבולון אורלב:

	אז מה, את מציעה שתהיה הפקרות וכל מנהל יחליט לבד?

דורית מורג:

	חס וחלילה. בשביל זה יש הנחיות פדגוגיות למנהל. יש לו גם פיקוח פדגוגי. 

היו"ר זבולון אורלב:

	אני אומר שהיום אין הנחיות פדגוגיות ולא מיישמים אותן. 

מוטי בנאוי:

	יש חוזר מנכ"ל. 

היו"ר זבולון אורלב:

	אין. 

דורית מורג:

	יש הנחיות. מוטי בנאוי בקיא בהנחיות הפדגוגיות יותר טוב ממני. 

היו"ר זבולון אורלב:

	אני אומר שאין. 

אברהם לייזרזון:

	אתה אומר שיש, אך לא מיישמים אותו. 

היו"ר זבולון אורלב:

	יכול להיות שיש, אבל בחיים זה לא קיים. פה לפחות מישהו יכול לתבוע את עלבונו. 

דורית מורג:

	 עדיין רוצים להשאיר את זה בתחום שיקול הדעת המקצועי. 

היו"ר זבולון אורלב:

	את מה להשאיר בתחום שיקול הדעת?

דורית מורג:

	יש כאן איסור שבכוונת המחוקק להטיל על המנהל. 

היו"ר זבולון אורלב:

	האיסור על המנהל הוא לפעול בניגוד להוראות שיקבע השר. האם את מתנגדת לזה שהמחוקק יקבע שאסור למנהל בית-ספר לפעול בניגוד להוראות שקבע השר?

דורית מורג:

	אם אנחנו מדברים על אמירה כללית, שלמנהל בית-ספר אסור לפעול בניגוד להוראות שקבע השר – זה כבר קיים גם במקומות אחרים, כמו: תקנות סדרי פיקוח, שאומרות איזה הנחיות המנכ"ל יכול לתת. 

היו"ר זבולון אורלב:

	אני לא מדבר על המנכ"ל, אלא על השר. 

דורית מורג:

	 בסדר, מנכ"ל, שר והנהלת המשרד. אנחנו מדברים על הנחיה ספציפית בנושא מניעת נשירה. השאלה היא האם זה ראוי. 

היו"ר זבולון אורלב:

	אני ממש לא יורד לסוף דעתך. בוודאי שראוי – ראוי שבעניין נשירה, שהיא אחת מהבעיות הכואבות שלנו במערכת החינוך, תהיה אמירה שדורשים ממנהלי בתי-הספר לא להרחיק תלמידים, אלא בהתאם להוראות שהשר קבע. אני לא קובע את ההוראות; שהשר יתייעץ עם המזכירות הפדגוגית, עם איגוד המנהלים ועם כל הגופים, ואז יקבע. 

	אמרתי לך שאם יש קושי בכך, אני אוריד את ההתייעצות עם ועדת החינוך והתרבות, ומה שיחליט השר – שיחליט. הוא בכל מקרה יעמוד לביקורת ציבורית, אז אני סומך עליו. 

	שיקיימו עכשיו דיון ברמת השר על מה שעכשיו כתוב בהוראות מנכ"ל. אם השר רוצה לקחת את חוזר מנכ"ל ולקבוע את זה כתקנות? בסדר גמור, אין לי שום בעיה. 

דורית מורג:

	 זה לשים על המנהל איזה סד – סד חקיקתי.

היו"ר זבולון אורלב:

	איזה סד? מה הסד? תסבירי לי איזה סד. 


דורית מורג:

	 למעשה, קובעים כאן בחוק כללי התנהגות מסוימים למנהל. 

היו"ר זבולון אורלב:

	מה הכלל שקובעים פה?

דורית מורג:

	מניעת הרחקת תלמיד. 

היו"ר זבולון אורלב:

	לא, מה הכלל שקובעים פה?

דורית מורג:

	הכלל הוא מניעת הרחקת תלמידים, שלא בהתאם לכללים של השר. 

היו"ר זבולון אורלב:

	נכון, מה הבעיה? מה הסד, כשאומרים למנהל: אסור לך להרחיק תלמיד, אלא על-פי כללים שקובע השר? מה הסד פה?

אברהם לייזרזון:

	הטענה הזאת יכולה להיות נכונה לגבי כל הדיונים שמתנהלים פה, גם בחוק זכויות התלמיד. 

היו"ר זבולון אורלב:

	אבל אנחנו באים לתת כוח למשרד, שהוראות שעד עכשיו היו ברמה של חוזר מנכ"ל עכשיו יקבלו יותר תוקף, ותהיה יותר תשומת-לב לעניין הנשירה. הרי המשרד עושה המון בעניין נשירה. הוא לא רוצה רק לראות הישגי בגרות, אלא יחד עם הישגי הבגרות, הוא רוצה לראות מה המחיר ששולם מבחינת נשירת התלמידים מבית-הספר. 

החוק הזה עושה דברים מאד טובים. החוק הזה משתלב ועולה בקנה אחד עם מדיניות, שאומרת: אנחנו רוצים לראות בנשירת תלמיד דיני נפשות. אנחנו לא אומרים שאפשר להימנע מכך לחלוטין, כי תלמיד שיש לו עשרה שליליים, צריך למצוא לו מסגרת לימודים אחרת. הרי זה ברור כשמש בצהרים. האם אומרים שאסור להרחיק תלמיד? מותר להרחיק תלמיד, אבל על-פי כללים שקבע השר. מה הסד? סד זה גם עינויים. מה העינוי פה?

דורית מורג:

אולי תרתי משמע. 

היו"ר זבולון אורלב:

סד ועינויים אלה מילים נרדפות. חובת תכנית לימודים נוספת - -


דורית מורג:

זאת לא חובה, זאת זכות. 

היו"ר זבולון אורלב:

אני אראה לך הרבה דברים שטעונים אישור השר, אז שהרחקת תלמיד לא תהיה טעונת אישור? אנחנו לא אומרים שהשר יאשר את ההרחקה הספציפית של אותם תלמידים, אלא שהשר יקבע לבתי-ספר של עיריית ירושלים הוראות כאלה, ולישיבות התיכוניות הוראות כאלה וכו'. האם מישהו פה הגביל אותו בשיקול הדעת?

דורית מורג:

כן, במקום שכל הנחיות שיקול-הדעת שלו יבואו בחוזר המנהל הכללי – ויש הרבה מאד הנחיות למנהלי בתי-ספר, בודאי שזאת לא ההנחיה היחידה, והיא גם חשובה – אנחנו עוברים כאן לתחום התנהגות בחקיקה, זאת אומרת: יש בכלל היום מגמה שהנושאים הפדגוגיים, גם בחוק זכויות התלמיד, יועברו לחקיקה. 

אני מציעה שגם יישמעו הגורמים הפדגוגיים. 

היו"ר זבולון אורלב:

יכולתם להביא לכאן את כל הפדגוגים של מדינת-ישראל, מי הפריע לכם? האם אני מנעתי זאת?

דורית מורג:

לא, חס וחלילה, הם לא הגיעו בגלל סיבות טכניות. 

היו"ר זבולון אורלב:

אני גם ראיתי בדיון הזה דיון טכני, כי למעשה הנוסח הזה אושר לקריאה ראשונה על-ידי הוועדה, וזה מה שאני מסביר לך. חרף זה, אני פתוח לשמוע את הדברים. את רואה שלא קיימתי פה ישיבה של רבע שעה ואחריה הצבעה, אבל טיעון כזה של סד? אני מוכרח לומר לך שלמדתי משהו חדש. 

יפעת בויאר:

כמובן שאנחנו תומכים לחלוטין בהצעה הזאת. כל העניין הוא לכוון את שיקול דעת השר, או שלפחות שיקול דעת השר יהיה גלוי על-פי כללים ידועים מראש. 

היו"ר זבולון אורלב:

אין פה שום הכוונה של שיקול דעת השר בחוק הזה. 

יפעת בויאר:

אבל ברגע שייקבעו כללים שעל-פיהם מנהל יצטרך לפעול, זאת בוודאי מטרה שהיא רצויה מבחינתנו. גם אני לא מבינה למה משתמשים במינוח סד, ואני לא מבינה למה אומרים "להתגבר על חוק זכויות התלמיד". 

הצעת-החוק הזאת בהחלט עולה בקנה אחד עם חוק זכויות התלמיד ועם המגמה הכללית, שמטרתה להטיב עם התלמיד וכמה שיותר לעזור לו להתכונן לקראת החיים בהמשך. אני רק רציתי להביע את תמיכתנו בהצעת-החוק. 

דב רוזנפרב:

רוח ההצעה מקובלת על ארגון המורים העל-יסודיים. היא גם חלק מההנחיות שקיימות היום. 

היו"ר זבולון אורלב:

לא, סעיף א לא. 

דב רוזנפרב:

אני מדבר כעת על סעיף ב. יחד עם זאת, יש בסעיף משהו שגורם לנו אי נחת, כי לדעתנו עקרון הפרדת הרשויות מחייב שהכללים ייקבעו על-ידי מי שהוסמך לכך על-ידי השר משיקולים מקצועיים פדגוגיים, היינו: משרד החינוך ולא המחוקק. 

היו"ר זבולון אורלב:

קיבלתי את עצתך – העניין של התייעצות עם ועדת החינוך והתרבות ירד. 

דב רוזנפרב:

אז בעניין זה אין לי מה להוסיף, אבל אני רק רוצה לומר עוד הערה כללית. 

היו"ר זבולון אורלב:

זה לא אומר שאני מסכים לדעתך. אני עושה את זה רק מפני דרכי שלום. אם השר יקבע כללים שלא נראים לוועדת החינוך והתרבות, בין כה יקראו לו לכאן ויעשו לו מהומה. 

דב רוזנפרב:

אני רוצה לומר הערה כללית לגבי הצעת-החוק. סוגיית הנשירה הרי מעסיקה ועדה מיוחדת, שלמיטב ידיעתי מחר אמורה להתכנס להתייעצות נוספת עם השרה, עם המנכ"לית ועם מבקר המדינה. לכן, מה החיפזון בהצעת-חוק זו, כאשר עשויות להיות המלצות כוללניות יותר, שאולי תכלולנה את זה פלוס תיקונים נוספים?

היו"ר זבולון אורלב:

מכיוון שבאתי בדברים עם יושבת-ראש הוועדה, אין שום ספק שהחוק הזה מבורך מנקודת מבטה – ואני מפנה אותך לדבריה במליאת הכנסת – ואין שום ספק שהחוק הזה הוא עוד לפני דיוני הוועדה. חובת הדיווח זה דבר אלמנטרי. הם יעשו דבר גדול, ועד שהדיונים יסתיימו, אני לא רואה אותם מעבירים את החוק שהם ירצו להעביר. 

יש פה שתי נקודות שהן הכרחיות, ולכן אין צורך לעכב. לפעמים אומרים שהאויב של הטוב זה הטוב ביותר. נחכה עד שיהיה חוק עוד חמש או עשר שנים? בכל מקרה, זה יעלה לקריאה ראשונה, ואחרי קריאה שנייה ושלישית נקיים שוב דיון גדול – היום אני רואה בדיון הזה יותר דיון טכני, אבל אני נותן לכל אחד להתבטא. 

אגב, אני הזמנתי את חברת-הכנסת תמר גוז'נסקי לישיבה היום. הזמנו את יושבת-הראש של ועדת הנשירה לדיון היום, והיא כנראה משיקוליה ראתה מה עומד על הפרק, ואמרה: תעזבו אותי, זה צריך לרוץ גם כך. 

יחזקאל גבאי:

	נקודה אחת שאני חושב שצריך לדון בה במיוחד, ואני מניח שהשר יצטרך לפעול בהתאם לנקודה זאת, היא בכל אופן במעברים בין כיתות ט' ל-י', במעבר מחטיבת ביניים לחטיבה העליונה. אני חושב שיש הבדל גדול בין המעברים מכיתה י' ל-י"א לבין ט' ל-י'. 

היו"ר זבולון אורלב:

	זה לא שייך לדיון היום. הרשות המחוקקת לא עושה את מלאכתה של הרשות המבצעת. השר יקיים על זה דיון עם התאגדות המנהלים ועם המזכירות הפדגוגית. אנחנו לא מבינים בחינוך, והם יקיימו את כל הדיונים ויפרסמו כללים. ברגע שמפרסמים כללים, הם עומדים למבחן הציבור, ואז הוועדה גם כן יכולה לומר את דברה או לא. 

	יש לי שאלה – אם עכשיו אנחנו נוריד את עניין ההתייעצות, ולקראת קריאה שנייה ושלישית מישהו יעלה את זה, האם מישהו יוכל לטעון שזה נושא חדש?

איל זנדברג:

	לא. 

מירב ישראלי:

	אני לא חושבת. 

היו"ר זבולון אורלב:

	אני אוריד את זה לקריאה הראשונה, אבל אני אשמור לעצמי את הזכות – ואני אומר את זה גם לפרוטוקול – להעלות את זה לדיון לקראת קריאה שנייה ושלישית. אני גם אדבר על כך עם השרה.

איל זנדברג:

	בדיוק רציתי לומר שמשרד המשפטים מקבל בברכה את ההצעה למחוק את הביטוי "בהתייעצות עם ועדת החינוך והתרבות" מהסיבות שנשמעו כאן, שזה עניין פדגוגי. 

	אני רוצה להעלות אולי שתי שאלות. ראשית, ברור לי שהכללים עצמם והתוכן ייקבעו על-ידי משרד החינוך, ולא הוועדה תקבע אותם. מה לגבי מוסד פרטי, שלא מחויב לאינטגרציה, ולכן הוא רוצה לשמור על רמת מצוינות? מה אתם רואים לנגד עיניכם? האם הכוונה היא שהוא לא יוכל להרחיק תלמיד, למרות שזאת המדיניות שעל בסיסה הוא קם?

היו"ר זבולון אורלב:

	המחוקק מסמיך את השר לקבוע את הכללים. אם תשאל אותי באופן פרטי מחוץ לוועדה, אני אגיד לך. 

איל זנדברג:

	לא, אני שואל כאן במכוון. 

היו"ר זבולון אורלב:

	המחוקק סומך על השר, שהוא יקבע את הכללים בבית-הספר הפרטי. 

דורית מורג:

	כללים זה בתקנות. 

איל זנדברג:

	כללים זה תקנות. 

היו"ר זבולון אורלב:

	האם התשובה שלי מניחה את דעתך? המחוקק הוא לא איש מקצוע חינוכי, הוא לא בקיא בכל השיקולים החינוכיים שצריך לשקול, ולכן הוא לא יכול להחליט איזה כללים צריך לנקוט כדי להנשיר או לא תלמידים בבית-ספר פרטי. הוא סומך על השר. 

איל זנדברג:

	אבל המחוקק כן קובע חובה על השר לקבוע תקנות, והתקנות האלה מחייבות את השר להתקין תקנות לגבי כל מוסדות החינוך. יוצא מזה שמשהו השר יצטרך לקבוע לגבי מוסדות חינוך, שאני קורא להם כרגע פרטיים. 

היו"ר זבולון אורלב:

	אם הוא יגיע למסקנה, שהכללים במוסדות פרטיים צריכים להיות שונים מהכללים בבתי-הספר האחרים. 

איל זנדברג:

	 אבל הוא צריך לקבוע איזה שהם כללים, זאת אומרת: איזושהי מידה של התערבות המחוקק מניח. 

היו"ר זבולון אורלב:

	בהחלט, את זה אנחנו אומרים לו: אתה חייב לקבוע כללים. 

איל זנדברג:

	זאת אומרת שראוי שמשרד החינוך יתערב גם לגבי מוסד פרטי.

היו"ר זבולון אורלב:

	לגבי כל מי שחוק לימוד חובה חל עליו. 

איל זנדברג:

	גם אם התלמיד בחר ללמוד במוסד פרטי, שאני אקרא לו עכשיו למצטיינים, במובן הכי בולט של מצוינות, המחוקק אומר לשר: אתה תקבע ותתערב בשיקול הדעת של מנהל המוסד – לפי כללים שתקבע, אבל אתה תתערב בכללים מסוימים - ולא יכול להיות שירחיקו משם תלמידים לאור ציונים. זאת גם אמירה של מדיניות. 

היו"ר זבולון אורלב:

	בהחלט. 

יחזקאל גבאי:

	משרד החינוך משלם שכר לימוד גם לבתי-הספר הפרטיים. 

היו"ר זבולון אורלב:

	בהחלט. הדרמה לכאורה שאתה מציג את הדברים – הוא יגיד לך שהיא לא דרמה. 

איל זנדברג:

	זאת לא דרמה. אני מנסה לחדד את הבעיה. 

דוד שוורצבאום:

	אני ממועצת התלמידים הארצית, ואני מישיבת הנוער מרחובות. לדעתנו, העניין הגדול בסעיף הזה לא נוגע לשר, אלא מפקיע את הסמכות מהמנהל, שעד היום יכול היה לקבוע בעצמו במסגרת ועדה פדגוגית את התנאים שנראו לו. הוא יכול היה גם לשמור אותם בצורה חשאית ולשנותם וגם לשחק איתם, כי זה משהו פנימי, שלכן הרבה יותר קשה לבדוק אותו ולפקח עליו. 
	
	הסעיף הזה בעצם מפקיע ממנו את הזכות הזאת. זה אפילו אפשרי שלכל בית-ספר תהיה רשימה שלו לגבי הדרכים על-פיהם אפשר להרחיק תלמיד לצמיתות. בכל מקרה, המנהל יהיה מחויב לאיזושהי מסגרת. זה יועיל לתלמיד, כדי שהוא יוכל לראות לפי מה מודדים אותו. הוא יוכל לראות האם הוא עומד בקריטריונים, ואז יוכל להתמודד טוב יותר עם המצב. 

	לדעתי, הבעיה היא לאו דווקא בכך שהשר יקבע את הכללים, אלא למי הוא יקבע. 

היו"ר זבולון אורלב:

	באיזה כיתה אתה?

דוד שוורצבאום:

	 אני סיימתי כיתה י"ב. 

היו"ר זבולון אורלב:

	האם במעבר מכיתה י"א לי"ב נשרו אצלכם תלמידים?

דוד שוורצבאום:

	 אני חושב שכמה נשרו. 

היו"ר זבולון אורלב:

	בגלל הישגים לימודיים?


דוד שוורצבאום:

	 אני לא חושב שתלמידים נשרו מהסיבה הזאת, אבל גם אם כן, בתקנון של בית-ספר הדרישות הרשומות לגבי מעבר מכיתה לכיתה לא מובנות לחלוטין. אני לא יודע איך הגיעו לדרישות האלה, ואני אפילו לא יודע מה המשמעות שלהן. 

דורית מורג:

	מאחר שהעובדים הפדגוגיים לא נמצאים כאן וגם היועצת המשפטית איננה פדגוגית בוודאי, אני רציתי לבקש בקשה. 

היו"ר זבולון אורלב:

	אנחנו נקיים את הדיון לקראת קריאה שנייה ושלישית. 

דורית מורג:

	 האם בכל זאת אפשר לבקש לא לקיים קריאה ראשונה, ולשמוע את האנשים? גם הנהלת המשרד התחלפה, אז שזה יהיה לפחות מבחינת כבודה של המנכ"לית. 

היו"ר זבולון אורלב:

	לא, 	ואני אגיד לך למה. אל"ף, הנוסח הזה כבר נידון ובהרחבה בשתי ישיבות, ולכן בעצם מיצינו את הדברים. לכאורה, אם גנדי לא היה נבחר לשר, הנוסח הזה – לפני התיקונים שעכשיו הסכמתי להם – היה עומד לקריאה ראשונה, ואני אומר לך שהוא היה עובר מקיר לקיר ופה אחד. אנחנו עושים זאת רק בגלל סיבות טכניות. 

בי"ת, שנת הלימודים עומדת בפתח. אני עושה מאמץ כדי שהצעת-החוק תיכנס לתוקפה כחלק מהבשורות החקיקתיות של תשס"ב. גימ"ל, לא קרה שום דבר. אני אומר בפתיחות, שאנחנו נשמע את כל אנשי הפדגוגיה לקראת קריאה שנייה ושלישית. ראית גם היום, שאם יש צורך לשנות, אנחנו משנים. אנחנו לא עקשנים ומתבצרים בעמדנו. 

מוטי בנאוי:

	 אי אפשר להתעלם מכך שהמשרד בשנים האחרונות, גם בהיערכות של המינהל הפדגוגי לקראת שנת הלימודים תשס"ב, חרת על דגלו - בכל מה שקשור בנושא של מניעת נשירה - מעקב, בקרה ואכיפה. צריך לקחת את זה בחשבון. 

היו"ר זבולון אורלב:

	ולכן?

מוטי בנאוי:

	 למען האמת, אני נמצא כאן במצב מאד אמביוולנטי. 

היו"ר זבולון אורלב:

	ועדת שרים לחקיקה תמכה בחוק. השרה במליאה תמכה בחוק. אני לא רואה למה עובד משרד לא יאמר את דעתו בצורה חופשית, אבל זאת זכותך. לי ברור שהחוק הזה יעזור לאלה שרוצים למנוע נשירה. לפי עניות דעתך המקצועית, האם החוק הזה יעזור למנוע נשירה?


מוטי בנאוי:

	 הוא בהחלט יכול לעזור, אבל השתמשה דורית מורג במונח "סד". הסד היחיד שאני רואה הוא שבאותו רגע שיש חוק, על-פי הכללים כמובן שמנהל בית-הספר לא פעם נמצא בסד, וגם אם הוא רוצה ואין לו כלים נאותים, הוא לא יכול להתמודד כראוי עם עצם הבעיה. אין טעם, ואין רצון, להפוך את בית-הספר לאיזושהי מסגרת של שמרטפיות, אלא באמת להגיע להישגים לימודיים. זו בסופו של דבר התכלית לקיומו של בית-הספר בין השאר. 

	לכן, כשאני מדבר על חוק, מישהו גם צריך להעניק משאבים שכל מנהל בית-ספר יוכל אמנם להתמודד עם התלמידים ולהביא אותם - -

היו"ר זבולון אורלב:

	זאת אחת הסיבות העיקריות שלא המחוקק קובע את התקנות, אלא השר, כי השר גם שולט במשאבים. זה חוק כלים שלובים, כלומר: הוא לא יכול להטיל על בית-ספר תבן אין ניתן -ולבנים אומרים לנו עשו! זאת הסיבה העיקרית שלשר כל הכלים וכל הסמכויות, ומתוך זה עליו לקבוע איזה שהן תקנות, ולהגיד: עם זה מדינת-ישראל יכולה להתמודד, ועם זה מדינת-ישראל לא יכולה להתמודד. 

דורית מורג:

	 אני מצטערת שאני עומדת כאן לבד בעניין הזה, אבל ההסכמה לקריאה טרומית היתה מתוך הנחה שיתקיים דיון.
היו"ר זבולון אורלב:

	התקיים דיון. 

דורית מורג:

	קרתה באמת איזושהי תקלה וגורמי המשרד הפדגוגיים לא הגיעו. 

היו"ר זבולון אורלב:

	אני לא אנצל את זה ואומר בקריאה שנייה ושלישית שאנחנו לא נקיים דיונים פדגוגיים, אלא אומר במפורש שהתקלה נרשמה, ולכן אנחנו נקיים את הדיון שרוצים אנשי הפדגוגיה של המשרד ונאפשר לכל אחד לדבר. 

דורית מורג:

	לא הבהרנו למנכ"לית שהיה כתוב הצבעה, ולא ראינו שהיה כתוב הצבעה. 

היו"ר זבולון אורלב:

	אתם אומרים לי את זה אחרי שנתיים. 

דורית מורג:

	 אני פשוט מנסה להעביר לך את המצוקות. 

היו"ר זבולון אורלב:

	אחרי שדנים שנתיים, אנחנו אף פעם לא כותבים הצבעה, כי דיון זה דיון עם הצבעה. 

איל זנדברג:

	שלא נהפוך את זה לתקדים, שלא חייבים לכתוב "הצבעה".

יהודית גידלי:

	 לא חייבים, ואנחנו גם לא כותבים. יש לנו הרבה תקדימים בעבר. 

היו"ר זבולון אורלב:

	אם זה היה חוק שעכשיו מדברים עליו פעם ראשונה, ויבואו מהמשרד ויגידו לי: לפי המסורת, צריך לכתוב "הצבעה" ולא כתבתם הפעם – מילא, הייתי מקבל את זה. אגב, לפי מיטב זכרוני, אני גם פעם דחיתי דיון בהתחלה, אבל אתם באמת יודעים כאן את מנהג המדינה.

דורית מורג:

יכול להיות שזאת אשמה שלי, כי לא הבהרתי למנכ"לית שצריכה להיות הצבעה. אני פשוט מבקשת אפשרות לקיים דיון. 

היו"ר זבולון אורלב:

לא קרה שום דבר. את כל הדיון הזה נקיים לקראת קריאה שנייה ושלישית. נקשיב היטב לכל אנשי הפדגוגיה והמשרד, שאגב לפי מיטב ידיעתי, שמענו אותם באריכות רבה בשני הדיונים שקדמו לדיון הזה. 
אני מפנה אתכם לשני הפרוטוקולים. לא חסכנו מאמץ - ציינתי בראשית הדיון שהאבא של החוק הזה הוא רחבעם זאבי - ושמענו את כולם בהרחבה רבה, ונמשיך לשמוע, אין לנו בעיה. 

דורית מורג:

בכל זאת יש הנהלה חדשה. 

טל סלע:

	אני נציג מועצת תלמידים ארצית, ואני מגני תקווה, ולומד בישיבה תיכונית גבעת שמואל. יש שני דברים שהייתי רוצה שיובהרו בהצעת-החוק. קודם כל, מדובר פה בחוק לימוד חובה, זאת אומרת שמדובר פה רק על כיתות א' עד י'. 

מירב ישראלי:

	 לא, נער כמשמעותו בסעיף 6(א)(2) זה עד גיל 18. 

	דבר שני – אמנם מדובר פה על קריטריונים להרחקה, אבל לא מדובר על קריטריונים לקבלה. 

היו"ר זבולון אורלב:

	נכון, את זה אני משאיר לך, שכשתגדל ותהיה חבר-כנסת, תציע קריטריונים לקבלה...אני מפנה אותך לחוק זכויות התלמיד, שם יש אמירה בעניין הזה. 

טל סלע:

	בנוגע להישגים לימודיים?

היו"ר זבולון אורלב:

	לא, בנוגע לקבלה. 

טל סלע:

	 אבל לא מדובר שם על הקריטריונים של הישגים לימודיים, אם אינני טועה. 

היו"ר זבולון אורלב:

	אינני יודע. לא תצליח להעמיס על החוק הזה דברים נוספים. 

טל סלע:

	 זה לא אומר שלא צריך לעשות זאת. 

היו"ר זבולון אורלב:

	לא אמרתי שלא, אבל תקרא את חוק זכויות התלמיד. לדעתי, יש בו כיסוי מלא, והוא מקנה את כל זכויות התלמיד כדי שלא תימנע קבלה של תלמיד מסיבות אלה ואלה, אבל בהחלט זה יכול להיות מטעמים של חוסר הישגים לימודיים. 

	אי אפשר להעמיס על הצעת-חוק צנועה את כל העוולות ואת כל הליקויים. בעיניי, הסעיף הראשון הוא החשוב. הוא מעלה מדרגה שלמה את הבלם לעניין הנשירה, כי צריך כבר להתחיל לדווח על כך ויש חובה חוקית. 
החוק הזה לא רק עבר דיאטה, אלא גם עבר אנורקסיה, כי הצעת-החוק המקורית היתה מאד מרחיקת לכת. עשינו את זה, כדי שזה יהיה מוסכם על המשרד. אגב, למיטב זכרוני דורית מורג – ואפשר לבדוק בפרוטוקולים – הנוסח הזה הוסכם על-ידי המשרד, אבל אמרתי שיכול להיות שאני טועה.

דורית מורג:

אם אני לא טועה, אפילו היושב-ראש לא תמך בסעיף השני בזמנו. 

היו"ר זבולון אורלב:

לא, אני תמכתי בו בגרסה הזאת. למה אמרתי שעשינו לו אנורקסיה? אני לא תמכתי בגרסה ההיא. 

אברהם לייזרזון:

	טל סלע אומר שבגלל הישגים לימודיים יכולה להיות לא רק נשירה, אלא גם אי הקבלה. יש הרבה תלמידים שבגלל הישגים לימודיים לא מתקבלים לבתי-ספר, והם גם נושרים. השאלה היא למה זה לא נכנס לכאן כמקשה אחת. 

היו"ר זבולון אורלב:

כיוון שלמיטב זכרוני הטיפול בסוגייה הזאת נעשה בחוק זכויות התלמיד, ואם יש צורך לתקן, יש צורך לתקן שם.


מירב ישראלי:

רק רציתי להסביר מה המשמעות של המילים "מבלי לגרוע מהוראות חוק זכויות התלמיד". ההוראה הזאת מתלבשת בחוק זכויות התלמיד על המנגנון של הערר וההודעה. 

איל זנדברג:

של הפרוצדורה ולא המהות. 

מירב ישראלי:

נכון, אבל רציתי להפנות את תשומת הלב לכך שסעיפים 6 ו-7 בחוק זכויות התלמיד – שזאת הפרוצדורה – חלים בעצם רק על מוסד מוכר, כשהשר רשאי בצו להחיל, וכאן זה יהיה רחב יותר - - 

היו"ר זבולון אורלב:

אני מעלה את החוק לקריאה ראשונה. מי בעד ומי נגד?

הצבעה

בעד – 1
נגד – אין
נמנעים – אין
הצעת-חוק לימוד חובה (תיקון – מניעת הרחקת תלמידים ממוסדות חינוך וחובת דיווח), התשס"א-2001 התקבלה  לקריאה ראשונה. 

היו"ר זבולון אורלב:

אני קובע שהחוק התקבל פה אחד. 
	אני לא נועל את הישיבה עוד, כי אני רוצה לשאול שאלה את היועצת המשפטית של המשרד. דורית מורג, סעיף 15 בחוק זכויות התלמיד אומר שהשר ממונה על ביצוע החוק, והוא יתקין בתום שישה חודשים מיום פרסומו של חוק זה תקנות לביצועו, באישור הוועדה. החוק פורסם בתאריך 14 בדצמבר 2000. 

דורית מורג:

	עובדים על זה עכשיו. 

היו"ר זבולון אורלב:

	כתוב "בתום שישה חודשים".

דורית מורג:

	התקנות נמצאות בדיון. ועדה עובדת על הניסוח. 

היו"ר זבולון אורלב:

	חשבתי שהמשרד הוא משרד שומר חוק. 


דורית מורג:

	המשרד הוא משרד שומר חוק. 

היו"ר זבולון אורלב:

	איך זה עולה בקנה אחד עם האמור בחוק?

דורית מורג:

	זה לא עולה, אבל יש לנו התלבטויות לגבי התקנות. 

היו"ר זבולון אורלב:

	אז תגישו תיקון לחוק להאריך את זמן התקנות. לא יכול להיות שמשרד יחנך תלמידים לשמירת חוק, והוא בעצמו מפר חוק. זאת הפרת חוק, כי כתוב שישה חודשים. 

דורית מורג:

	טוב.

היו"ר זבולון אורלב:

	זה לא טוב, אני מבקש לקבל תשובה, מתי יותקן ואיך יותקן, כי זה לא יכול להיות. 

דורית מורג:

	יש ועדה שיושבת ודנה בתקנות, והיא תגיש את מסקנותיה. 

היו"ר זבולון אורלב:

	שלוות הרוח שבה את אומרת את הדברים...אני מצפה שאת תיקחי אחריות. את יועצת משפטית של משרד. למיטב ידיעתי, יועצת משפטית של משרד היא הזרוע גם של היועץ המשפטי לממשלה לאכוף את החוק במשרד. האם את רוצה שאני אפנה בתלונה ליועץ המשפטי לממשלה? צריכים להגיש עכשיו צווים עם תנאי ובג"צים? מה אתם רוצים שנעשה? מה צריך לעשות האזרח? מה צריך לעשות המחוקק, שהממשלה לא מבצעת את מה שהוא אומר? 

בינינו, יש לי ידיעות גם על הנעשה. אם הייתי יודע שהמשרד הפסיק את עבודתו וכל היום עוסק בדבר ולא הספיק – מילא, אבל לא כך הדברים. אני מבקש ממך שתודיעי לנו - וגם קבל עם ועדה - בלוח זמנים סביר מה קורה עם התקנות. 

דורית מורג:

יש ועדה שיושבת בנושא הזה. אתמול ראיתי שאושרה איזושהי טיוטה. היא עדיין זקוקה לתיקונים. 

היו"ר זבולון אורלב:

אז אולי צריך כללים זמניים. תלמידים, למשל, לא קיבלו תעודות בגלל תשלומים. אין תקנות. אנחנו לא צריכים סתם כך את התקנות. אני אישית צריך לטפל בעניינה של תלמידה בגלל מריבה על תשלומים? אתמול פורסם בעיתון על נתניה, וכל יום יש סיפור אחר, לצערי הגדול אגב. עכשיו שמעתי שעיריית ראשון-לציון לא נותנת אישור לתלמידי חוץ, בגלל שההורים חייבים ארנונה לעירייה.

דורית מורג:

זה חשוב מאד, אבל זה לא קשור לתקנות האלה. התקנות צריכות להיות מותקנות בוודאי, אבל אני לא זוכרת נושאים של תשלומי תלמידים בתקנות האלה, לא בחוק הזה. 

היו"ר זבולון אורלב:

מוסד חינוכי לא ינקוט אמצעי ענישה נגד תלמיד בשל מעשה או מחדל של הוריו.

דורית מורג:

זאת אמירה מאד כללית. זה חוק, ולזה לא צריך להתקין תקנות. אם נצטרך לומר לכל דבר מה אסור ומה מותר, לא נצא מהעניין הזה. 

איל זנדברג:

מבלי לגרוע מהחובה להתקין תקנות, לא כל הוראות החוק מצריכות את התקנות לשם היישום. 

היו"ר זבולון אורלב:

מה עושה משרד המשפטים כדי שיהיו תקנות תוך שישה חודשים?

איל זנדברג:

דורש ממשרד החינוך להתקין את התקנות. משרד המשפטים לא יכול לכתוב את התקנות בעצמו, למעט להאיר את עיני משרד החינוך. 

היו"ר זבולון אורלב:

	למה המועצה לשלום הילד שותקת?

יפעל בויאר:

	המועצה לשלום הילד לא שותקת. המועצה לשלום הילד היא שותפה להתקנת התקנות האלה, והיא מנסה להאיץ בגורמים המוסמכים, על-מנת שיזדרזו עם העניין, אבל היא בוודאי לא שותקת.

דורית מורג:

	 שיתפנו את המועצה לשלום הילד, כדי לקבל את הערותיה בעניין. 

היו"ר זבולון אורלב:

	אני מצפה שאת תודיעי לנו כיועצת משפטית איפה זה עומד, אחרת אני אתחיל להרעיש שמים וארץ בעניין הזה. 

	תודה רבה, הישיבה נעולה. 

